CELEX: 52013PC0239
Language: lt
Date: 2013-04-25
Title: Pasiūlymas TARYBOS SPRENDIMAS dėl Tarpvalstybinių vandentakių ir tarptautinių ežerų apsaugos ir naudojimo konvencijos 25 ir 26 straipsnių pataisos patvirtinimo

|
			
		
		
		52013PC0239
		
			Pasiūlymas TARYBOS SPRENDIMAS dėl Tarpvalstybinių vandentakių ir tarptautinių ežerų apsaugos ir naudojimo konvencijos 25 ir 26 straipsnių pataisos patvirtinimo /* COM/2013/0239 final - 2013/0127 (NLE) */
			
				
		
		
			
			   	AIŠKINAMASIS MEMORANDUMAS
Priėmus Jungtinių Tautų Europos
ekonominės komisijos (JTEEK) tarpvalstybinių vandentakių ir
tarptautinių ežerų apsaugos ir naudojimo konvenciją sukurta
teisinė sistema, pagal kurią JTEEK regiono valstybės gali
bendradarbiauti integruoto bendrų vandens išteklių valdymo srityje.
Konvencijos tikslas – sukurti dvišalio ir daugiašalio bendradarbiavimo
sistemą, kad būtų galima išvengti tarpvalstybinių
vandentakių taršos bei ją kontroliuoti ir užtikrinti, kad
Jungtinių Tautų Europos ekonominės komisijos valstybės
narės racionaliai naudotų vandens išteklius.
Europos bendrijos vardu konvencija pasirašyta
Helsinkyje 1992 m. kovo 18 d., o patvirtinta 1995 m. liepos
24 d. Tarybos sprendimu 95/308/EB. 
Tarpvalstybinių vandentakių ir
tarptautinių ežerų apsaugos ir naudojimo konvencijos šalių
susitikime 2003 m. konvencijos šalys išreiškė pageidavimą leisti
ir kitoms valstybėms, nepriklausančioms JTEEK regionui, tapti
konvencijos šalimis taip siekiant paskatinti visame pasaulyje bendradarbiauti upių
baseinų lygmeniu. Precedentas tokiam žingsniui jau buvo sukurtas leidus
JTEEK regionui nepriklausančioms valstybėms prisijungti prie
kelių JTEEK aplinkosaugos konvencijų, tokių kaip Konvencija
dėl teisės kreiptis į teismus aplinkosaugos klausimais ir Konvencija
dėl poveikio aplinkai vertinimo tarpvalstybiniame kontekste, taip pat
Protokolas dėl civilinės atsakomybės ir kompensacijos už
tarpvalstybinio pramoninių avarijų poveikio padarytą žalą
tarpvalstybiniams vandentakiams.
2003 m. susitikime šalys priėmė
pataisą, kuria leidžiama, šalims savo susitikime pritarus, prie
konvencijos prisijungti bet kuriai Jungtinių Tautų narei. Europos
bendrija ir jos valstybės narės, būdamos konvencijos šalys,
dalyvavo tame susitikime ir pritarė tokiai pataisai. Pataisa įsigalios,
kai ją patvirtins visos šalys ir organizacijos, kurios buvo konvencijos
šalys 2003 m. lapkričio 28 d. 
Pataisai įsigaliojus, konvencija taps
labai svarbi su JTEEK regionu besiribojančioms valstybėms, tokioms
kaip Afganistanas, Kinija, Irano Islamo Respublika, ir tam tikroms Vidurio
Azijos valstybėms. Kai kurios iš šių valstybių yra išreiškusios
norą prisijungti prie konvencijos. Jų prisijungimas bus naudingas
skatinant bendradarbiavimą tarpvalstybinių vandens išteklių
valdymo srityje, ypač atsižvelgiant į didėjantį
neigiamą klimato kaitos poveikį, dykumėjimą ir vandens
prieigos svarbą stabilumui ir saugumui. 
Po pataisos priėmimo 2003 m.
didžioji dauguma konvencijos šalių jau oficialiai ją patvirtino. ES
yra viena iš nedaugelio konvencijos šalių, dar nepatvirtinusi pataisos. 
Atsižvelgiant į tai, kas išdėstyta
pirmiau, Europos Sąjungai derėtų dabar patvirtinti
minėtą pataisą, kad prie konvencijos galėtų
prisijungti bet kurios norinčios tai padaryti valstybės, nepriklausančios
JTEEK regionui.
2013/0127 (NLE)
Pasiūlymas
TARYBOS SPRENDIMAS
dėl Tarpvalstybinių
vandentakių ir tarptautinių ežerų apsaugos ir naudojimo
konvencijos 25 ir 26 straipsnių pataisos patvirtinimo
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 192 straipsnio 1 dalį
kartu su jos 218 straipsnio 6 dalies a punktu,
atsižvelgdama į Europos Komisijos
pasiūlymą,
atsižvelgdama į Europos Parlamento
pritarimą[1],
kadangi:
(1)       Sąjunga yra
Tarpvalstybinių vandentakių ir tarptautinių ežerų apsaugos
ir naudojimo konvencijos šalis nuo tada, kai ją patvirtino 1995 m.[2];
(2)       pagrindinis šios konvencijos
tikslas – sukurti dvišalio ir daugiašalio bendradarbiavimo sistemą, kad
būtų galima išvengti tarpvalstybinių vandentakių taršos bei
ją kontroliuoti ir užtikrinti, kad Jungtinių Tautų Europos
ekonominės komisijos valstybės narės racionaliai naudotų
vandens išteklius;
(3)       Tarpvalstybinių
vandentakių ir tarptautinių ežerų apsaugos ir naudojimo
konvencijos šalių susitikime 2003 m. konvencijos šalys išreiškė
pageidavimą leisti ir kitoms valstybėms, nepriklausančioms JTEEK
regionui, tapti konvencijos šalimis taip siekiant paskatinti visame pasaulyje
bendradarbiauti upių baseinų lygmeniu;
(4)       prie kitų JTEEK
aplinkosaugos konvencijų (t. y. Konvencijos dėl teisės kreiptis
į teismus aplinkosaugos klausimais ir Konvencijos dėl poveikio
aplinkai vertinimo tarpvalstybiniame kontekste) gali laisvai prisijungti ir
JTEEK regionui nepriklausančios valstybės;
(5)       Europos bendrija dalyvavo
2003 m. susitikime, kuriame šalys priėmė pataisą, kuria
leidžiama, šalių susitikimui pritarus, prie konvencijos prisijungti bet
kuriai Jungtinių Tautų narei; 
(6)       pataisa įsigalios, kai
ją patvirtins visos šalys ir organizacijos, kurios buvo konvencijos šalys
2003 m. lapkričio 28 d.;
(7)       pataisa turėtų
būti patvirtinta Europos Sąjungos vardu,
PRIĖMĖ
ŠĮ SPRENDIMĄ: 
1 straipsnis
Sąjungos vardu patvirtinama
Tarpvalstybinių vandentakių ir tarptautinių ežerų apsaugos
ir naudojimo konvencijos 25 ir 26 straipsnių pataisa (toliau – pataisa),
kuria suteikiama teisė prie šios konvencijos prisijungti visoms JT
valstybėms narėms ir kuri buvo priimta konvencijos šalių
trečiajame sustikime.
Pataisos tekstas pridedamas prie šio
sprendimo.
2 straipsnis
Tarybos pirmininkas paskiria asmenį,
įgaliotą Europos Sąjungos vardu deponuoti konvencijos
21 straipsnio 4 dalyje numatytą pataisos priėmimo dokumentą
ir taip išreikšti Europos Sąjungos sutikimą būti saistomai
pataisos. 
3 straipsnis
Šis sprendimas įsigalioja jo
priėmimo dieną.
Priimta Briuselyje
                                                                       Tarybos
vardu
                                                                       Pirmininkas
PRIEDAS 
VANDENS IŠTEKLIŲ KONVENCIJOS
PATAISA
a) po konvencijos
25 straipsnio 2 dalies įterpiama tokia nauja dalis: 
„3. Bet kuri 2
dalyje nenurodyta valstybė, kuri yra Jungtinių Tautų narė,
gali prisijungti prie konvencijos, jei tam pritaria šalys savo susitikime.
Tokia valstybė savo prisijungimo dokumente pateikia deklaraciją,
kurioje pareiškia, kad šalys savo susitikime pritarė jos prisijungimui
prie konvencijos, ir nurodo datą, kurią gautas toks pritarimas. Toks
Jungtinių Tautų narių prašymas prisijungti prie konvencijos
neteikiamas svarstyti šalių susitikime tol, kol ši dalis neįsigalioja
visoms valstybėms ir organizacijoms, buvusioms konvencijos narėmis
2003 m. lapkričio 28 d.“;
likusios dalys
atitinkamai pernumeruojamos;
b) 26 straipsnio 3
dalyje po žodžių „nurodytai 23 straipsnyje“ įterpiami žodžiai „arba
25 straipsnio 3 dalyje“. 
[1]               OL C , , p. .
[2]               OL L 186, 1995 8 5, p. 42–43.